紀連守植道傍木
作者：鄭俠
朝代：宋

paragraphs: 道傍木，夹道參參如合屋。
種之毫末成合抱，太守慈仁輔生育。
古来善政盖有數，道路開通亦其目。
芟除翳穢平險阻，堅固橋梁便艫舳。
何爲萬柯隨曲直，化此長龍被崖谷。
由吾太守愛民深，孜孜利民惟不足。
以爲烈日長道難，加兹嶺外炎暑酷。
黄茅欎蒸之烈氣，重嵐固結之濃毒。
不得清陰縈且紆，何處憇息而躑躅。
令如源泉下斯行，長原太山秀可掬。
桐榕楓果隨所遇，惟其茂密佳蔭速。
何公之心父母心，後人當如子孫續。
勿剪勿拜勿抝斸，蠧朽便可添新緑。